Abesifazana Bemaphandleni Lokhe Bebhekane Lohlupho Lokuswela Impahla Yesikhathini
Endaweni ezinjengeNkayi leBinga, inengi lamantombazana libikwa lingayi esikolo nxa lisesikhathini ngokuswela impahla le kuthi nxa lihlezi emakhaya lisebenzisa indlela ezilakho ukuwalethela imikhuhlane enjenge silumo.
BULAWAYO — Abesifazana, ikakhulu emaphandleni balokhu besabhekane lodubo lokuthola impahla eqondileyo yokusebenzisa lapho besesikhathini okwenza basebenzise impahla engahlanzekanga njalo efaka impilakahle yabo engozini. Lanxa umumo sowabangcono kulalokhu owawuyikho ngeminyaka edluleyo lapho impahla le yayingatholakali ezitolo, inengi labesifazana lamantombazana lisabhekane lodubo lokungatholi limpahla ngenxa yentengo ephezulu. Iphakethi elilodwa lamapads ayithoba minwemibili libiza phose amadola amabili-$1,99, kuthike iphakethe lamatampons alitshumi lambili libiza amadollar amabili lengxenye-$2.50, okuyimali engeneliswa zimuli ezinengi ukuthi ziyikhiphe nyangazonke yona ivele isilela ukuthi imuli yonke ithole ukudla. Endaweni ezinjengeNkayi leBinga, inengi lamantombazana libikwa lingayi esikolo nxa lisesikhathini ngokuswela impahla kuthi nxa lihlezi emakhaya libe lisebenzisa indlela zesintu ezilakho ukubalethela imikhuhlane enjenge silumo. Abezempilakahle bathi ukusetshenziswa kwempahla engahlanzekanga njalo esetshenziswa njalonje kulakho ukuletha imikhuhlane ngoba kukhuthazwa ukuthi umuntu ayisebenzise limpahla kanye ibisilahlwa. UNkosikazi Lindelwe Bhebhe, ongumongikazi uthi limpahla iqakathekile kowesifazana njalo ukuswelakala kwayo kufaka impilo zabo engozini lapho sokusetshenziswa amalembu angahlanzekanga aphinda asebenze njalonje ngoba lokuwagezisa ahlanzeke kunzima emakhaya. Uthi abakhuthazi ukuthi impahla le isetshenziswe njalonje ngoba lokhu kuletha imikhuhlane etshiyeneyo emuntwini wesifazana. Uqhubeke esithi loludaba luqhubeka lungananzwa ngoba uzulu kanye lohulumende ulukhangela njengodaba lwabomama olungamelanga luphathwe emphakathini. Uthi sokumele kunanzelelwe ukuthi loludaba ngolwempilakahle okumele luphathe wonke amalunga emuli kungakhathalekile ukuthi ngawesilisa kumbe awesifazana ngoba lapho owesifazana eqeda amalanga amahlanu nyangazonke esesikhathini engelampahla efaneleyo yokusebenzisa, imuli yonke iba lohlupho. UNkosikazi Talent Ncube, ongumbalisi, uthi kuyadingeka ukuthi uzulu akhulumisane kabanzi, logatsha lwezempilakahle lulethe izinqumo ezizakwenza kubelula ukuthi ontanga abangelamali benelise ukuthola impahla le nyanga zonke. Uthi yena esakhula babesebenzisa amalembu kanye lamahlamvu ezihlahla ezithile okwakubalethela imikhuhlane njalo kwenze bangayi lesikolo ngalesisikhathi ngoba kubalethela inhloni. UNkosikazi Doreen Masunda, osebenza labesifazana uthi minengi imbiko evela emaphandleni yamantombazana asebenzisa ubulongwe, amaphephandaba, amalembu lokunye okunjalo ngenxa yokuswela imali yokuthenga impahla eqondileyo. Wengeze esithi lokhu ngenye yembangela yokuqonga kwenani labesifazana eselisiba lomkhuhlane wemvukuzane yesibeletho. Olwela amalungelo abesifazana, uNkosazana Leticia Sibanda, uthi amantombazana angeke aphumelele nxa esehluleka ukuya esikolo ngaloludubo. Uqhubeke esithi loluhlupho luphatha njalo abesifazana abazithweleyo abacina besekela ukuyabelethela ezibhedlela besesaba ukuyangeka ngenxa yokuswela limpahla. Uthi lokhu kumele kukhangelwe ngoba inengi labomama liyaqhubeka libelethela emakhaya lanxa kungasela mbadalo ezibhedlela ngenxa yokusilela kwempahla le efunakalayo lapho besiya ezibhedlela. Idale lephalamende lake laphatha loludaba lokusilela kwempahla yabesifazana nxa besesikhathini kodwa akubanga lasinqumo esaphumayo ukuthi amantombazana labomama bangaphathiswa njani. Inkokheli ezifana labammeli kudale leli uNkosazana Tabitha Khumalo loNkosikazi Priscilla Mushonga bayake baluphathe loludaba kodwa lukhanya lungaqakathekiswa lanxa nje impilakahle ingeyinye yamalungelo oluntu.